На основу члана 36. Закона о планском систему Републике Србије („Службени гласник РС”, брoj 30/18), члана 46. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, брoj 8/19) и члана 41. Пословника Владе („Службени гласник PC”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. пропис), Министарствo финансија објављује

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**О ПРЕДЛОГУ СТРАТЕГИЈЕ ЗА БОРБУ ПРОТИВ ПРЕВАРА И УПРАВЉАЊЕ НЕПРАВИЛНОСТИМА У ПОСТУПАЊУ СА ФИНАНСИЈСКИМ СРЕДСТВИМА ЕВРОПСКЕ УНИЈЕ У РЕПУБЛИЦИ СРБИЈИ**

**ЗА ПЕРИОД 2021 - 2023. ГОДИНЕ**

Одбор за привреду и финансије је, на 41. седници, одржаној дана 4. августа 2021. године, донео Закључак 05 Број: 021-7321/2021 којим се одређује спровођење јавне расправе о Предлогу стратегије за борбу против превара и управљање неправилностима у поступању са финансијским средствима Европске уније у Републици Србији за период 2021 - 2023. године (у даљем тексту: Предлог стратегије).

Министарство финансија је, сагласно наведеном закључку, спровело јавну расправу у периоду од 16. августа до 10. септембра 2021. године.

У наведеном периоду, Предлог стратегије био је објављен на интернет страници Министарства финансија [www.mfin.gov.rs](http://www.mfin.gov.rs) и на Порталу еУправе, са позивом свим грађанима, као и стручној јавности да се упознају са текстом Предлога стратегије и да примедбе, предлоге и сугестије достављају Министарству финансија на имејл адресу: [*afcos.serbia@mfin.gov.rs*](mailto:afcos.serbia@mfin.gov.rs) или на адресу: Министарство финансија, Београд, Кнеза Милоша 20, са назнаком: „За јавну расправу - Предлог стратегије за борбу против превара и управљање неправилностима у поступању са финансијским средствима Европске уније у Републици Србији за период 2021 - 2023. године”.

За време јавне расправе, од стране Европске канцеларије за борбу против превара (ОЛАФ), достављени су коментари на текст Предлога стратегије и пратећег акционог плана. У наведеним коментарима указано је на потребу усаглашавања термина из Предлога стратегије са терминологијом која се користи у *Guidelines on National Anti - Fraud Strategies Ref. Ares(2016)6943965,* као и на потребу усклађивања фаза у циклусу борбе против превара. У циљу усаглашавања текста Предлога стратегије са смерницама ОЛАФ-а датим у *Guidelines on National Anti - Fraud Strategies,* предлози су прихваћени и инкорпорирани у текст.

Спровођењу јавне расправе претходило је давање мишљења од стране Републичког секретаријата за јавне политике (у даљем тексту: РСЈП) на Предлог закључка о спровођењу јавне расправе о Предлогу стратегије. У мишљењу, датом на наведени акт, нису изнете примедбе на достављени материјал, али је напоменуто да плански документ треба да буде израђен у складу са методологијом Европске комисије (*Guidelines on National Anti - Fraud Strategies)*, као и сходно члану 49. став 1. Закона о планском систему, који прописује да се плански документи који се припремају и усвајају у процесу приступања Европској унији припремају у форми, са садржајем, по процедури и у роковима предвиђеним методолошким препорукама Европске комисије. У току трајања јавне расправе, РСЈП је, разматрањем активности садржаних у акционом плану који је саставни део Предлога стратегије, уочио да исте имају карактеристике оперативне природе.

С тим у вези, одржан је, дана 31. августа 2021. године, састанак са представником РСЈП-а ради консултација у вези са овим виђењем. Сходно запажањима у вези са природом активности из акционог плана, а имајући у виду да су Програмом реформе управљања јавним финансијама 2021-2025 утврђене јавне политике и да је чланом 49. став 2. Закона о планском систему прописано да је потребно избећи дуплирање утврђивања јавних политика у различитим планским документима, на састанку је предложено, као најадекватније решење, да се документ креира у форми стратешког плана и у том формату, кроз Предлог закључка, упути у даљу процедуру на усвајање Влади.

На састанку је предлагач предочио и аргумент којим се руководио приликом израде акта у форми националне стратегије. Оправдање за овај приступ имало је упориште у Преговарачкој позицији за поглавље 32 - Финансијски надзор, Закону о потврђивању Оквирног споразума између Републике Србије и Европске комисије о правилима за спровођење финансијске помоћи Европске уније Републици Србији у оквиру Инструмента за претприступну помоћ ИПА II, као и Упутству Европске комисије за израду Националних стратегија за борбу против превара *(Guidelines on National Anti - Fraud Strategies).* Наведеним документима утврђено је да се акт, којим се штите финансијски интереси Европске уније у Републици Србији, доноси у форми националне стратегије.

Имајући у виду да Закон о планском систему Републике Србије прописује да је стратегија врста документа јавних политика, која се израђује и усваја за једну област планирања, у овом случају за област планирања јавна управа, у оквиру које је усвојена Стратегија реформе јавне управе за период од 2021. до 2030. године и Програм реформе управљања јавним финансијама 2021-2025, Предлог стратегије, који је сачињен у складу са одредбама овог закона, може се сврстати у групу осталих планских докумената, који на оперативном нивоу утврђују циљеве, мере и активности за спровођење јавних политика, утврђених у хијерархијски вишем документу јавне политике.

Како је Стратегија за сузбијање неправилности и превара у поступању са финансијским средствима Европске уније у Републици Србији за период 2017 - 2020. године представљала документ који је први пут у Републици Србији дефинисао област заштите финансијских интереса Европске уније, а самим тим и питање заштите сопствених буџетских средстава, истом су успостављени институционални и административни капацитети система који је у свом делокругу имао поменуту област. Систем је повезао релевантне државне органе и институције у циљу спровођења мера и поступака за превенцију, контролу, откривање и санкционисање превара и управљање неправилностима у поступању са финансијским средствима Европске уније. С обзиром на то да је овом стратегијом успостављен систем заштите финансијских интереса Европске уније са неопходним субјектима, наредни плански документ треба да унапреди већ успостављене механизме који ће, на ефикаснији начин, довести до испуњења задатих циљева, уз ефективну алокацију финансијских и кадровских ресурса.

У складу са напред наведеним, а узимајући у обзир оперативне карактеристике активности садржаних у акционом плану Предлога стратегије, као и то да су Програмом реформе управљања јавним финансијама 2021-2025 утврђене јавне политике закључено је, да поменути предлог не кореспондира са документима јавних политика, утврђених чланом 10. Закона о планском систему, и прихваћен је став да се акт, од стране Владе, усвоји у форми стратешког плана и да буде упућен у процедуру усвајања кроз Предлог закључка.